AIŠKINAMASIS RAŠTAS

DĖL PRITARIMO DALYVAVIMUI PROJEKTE „MEDIJŲ RAŠTINGUMO STIPRINIMAS VISUOMENĖJE“ PARTNERIO TEISĖMIS IR JO ĮGYVENDINIMUI

2026 m. spalio   d.
Panevėžys

1. Sprendimo projekto tikslai ir uždaviniai: 
Piliečių, lygybės, teisių ir vertybių programa (angl. Citizens, Equality, Rights and Values Programme - CERV) – 2021–2027 m. Europos Sąjungos finansavimo programa (toliau – Programa), skirta ES sutartyse ir Europos Sąjungos pagrindinių teisių chartijoje įtvirtintoms teisėms ir vertybėms stiprinti, piliečių demokratiniam ir pilietiniam dalyvavimui skatinti bei atviros, demokratinės ir įtraukios visuomenės plėtrai. 2026 m. balandžio 16 d. terminui buvo galima teikti paraiškas Programos Miestų tinklų priemonei. 
Panevėžio miesto savivaldybės administracija (toliau – Administracija) gavusi kvietimą iš Paredes savivaldybės (Portugalija) prisijungė prie konsorciumo partnerio teisėmis teikiant paraišką „Medijų raštingumo stiprinimas visuomenėje“ (angl. „Silver – Strengthening Media Literacy and Democratic Participation among Senior Citizen”) (toliau – Projektas).
Paraiška buvo įvertinta teigiamai ir įgijo teisę Projekto finansavimui gauti. Bendra projekto vertė  272 075 Eur, Panevėžio miesto savivaldybės administracijai numatyta 30 500 Eur.
Projekto pagrindinis partneris – Paredes savivaldybė (Portugalija). 
Projekto partneriai:
· [bookmark: _Hlk94523134]Asocijacija „Wise Planet“ (Portugalija);
· Panevėžio miesto savivaldybės administracija (Lietuva);
· Cėsio savivaldybė (Latvija);
· Mesinos savivaldybė (Italija);
· Tarnoveco savivaldybė (Lenkija); 
· Atėnų bendradarbiaujančių ekspertų tinklas (Graikija);
· Balkanų tvarios plėtros agentūra (Bulgarija);
· Suaugusiųjų švietimo centras „Dante“ (Kroatija);
· Asociacija „Le Laba“ (Prancūzija).
Projekto tikslas – stiprinti gyventojų medijų raštingumą, gebėjimą kritiškai vertinti skaitmeninėje erdvėje pateikiamą informaciją ir skatinti aktyvesnį gyventojų įsitraukimą, ypatingą dėmesį skiriant dezinformacijos, dirbtinio intelekto kuriamo turinio ir kitų skaitmeninės informacinės aplinkos iššūkių atpažinimui. Projekto veiklose bus skatinamas skirtingų kartų dialogas, įtraukiant 18–30 metų jaunimą ir 50 metų bei vyresnius gyventojus. 
Projekto metu partnerių šalyse bus organizuojami vietos ir tarptautiniai mokymai, kūrybinės dirbtuvės ir tarptautiniai patirties mainų renginiai. Jų metu dalyviai nagrinės dezinformacijos, pasitikėjimo informacija, dirbtinio intelekto ir skaitmeninės demokratijos klausimus, dalysis skirtingų kartų patirtimi bei kartu rengs pasiūlymus ir rekomendacijas. Vietos veiklų rezultatai bus aptariami tarptautiniu mastu, o gyventojų parengti pasiūlymai pristatomi platesnei auditorijai.
Panevėžio miesto savivaldybės administracija projekto metu organizuos keturis renginius, kuriuose dalyvaus 18–30 metų jaunimas ir 50 metų bei vyresni gyventojai. Jų metu bus diskutuojama apie dezinformaciją ir pasitikėjimą informacija skaitmeninėje aplinkoje, kartu kuriamos idėjos ir pasiūlymai, nagrinėjamos praktinės situacijos bei rengiamos rekomendacijos savivaldybėms ir kitoms vietos institucijoms. Administracijos atstovai taip pat dalyvaus projekto partnerių organizuojamuose tarptautiniuose mokymuose, patirties mainų ir bendro rezultatų kūrimo renginiuose, kuriuose bus dalijamasi veiklų rezultatais, lyginama skirtingų šalių patirtis ir formuojamos bendros įžvalgos bei rekomendacijos. Panevėžio miesto savivaldybės administracija taip pat bus atsakinga už tarptautinio nuotolinio renginio organizavimą.
Projekto trukmė – 24 mėnesiai (preliminari projekto įgyvendinimo pradžia – 2027 m. sausio mėn., pabaiga – 2028 m. gruodžio mėn.).

2. Siūlomos teisinio reguliavimo nuostatos, laukiami rezultatai: 
2026 m. balandžio 9-10 d. Investicijų projektų atrankos grupės posėdžio rašytinės procedūros tvarka buvo pritarta Panevėžio miesto savivaldybės administracijos dalyvavimui Projekte (protokolas Nr. IP-04).
2026 m. balandžio 16 d. pagrindinis partneris Paredes savivaldybė (Portugalija) pateikė paraišką Europos Sąjungos Piliečių, lygybės, teisių ir vertybių programos Miestų tinklų priemonei. 
2026 m. rugsėjo 17 d. Europos švietimo ir kultūros vykdomoji įstaiga (angl. EACEA) kvietimo raštu Nr. (2026)8820456 informavo apie teigiamus paraiškos vertinimo rezultatus ir pasiruošimo veiksmus finansavimo sutarties pasirašymui. Finansavimo sutartį numatoma pasirašyti iki 2026 m. gruodžio 17 d.
Šiuo metu teikiamas Tarybos sprendimo projektas dėl pritarimo dalyvavimui Projekte partnerio teisėmis ir jo įgyvendinimui.
Projektas skatins 10 organizacijų iš 9 Europos šalių bendradarbiavimą medijų raštingumo ir skaitmeninės demokratijos srityse. Įgyvendinant projektą Panevėžio miesto savivaldybės administracija turės galimybę susipažinti su partnerių patirtimi ir išbandyti skirtingų kartų gyventojų įtraukimo metodus. Panevėžyje vykdomų veiklų metu bus nagrinėjami dezinformacijos, pasitikėjimo informacija, dirbtinio intelekto ir skaitmeninės demokratijos klausimai, renkamos gyventojų įžvalgos ir pasiūlymai. Projekto metu sukaupta partnerių patirtis ir vietos veiklų rezultatai bus apibendrinti bendrose rekomendacijose, skirtose stiprinti medijų raštingumą, kritinį informacijos vertinimą ir skaitmeninę demokratiją.
3. Lėšų poreikis ir šaltiniai:  
Panevėžio miesto savivaldybės administracijai projekto įgyvendinimui pagal Programoje nustatytus įkainius numatyta 30 500 Eur suma. Projektas finansuojamas 100 proc. intensyvumu, tačiau reikia užtikrinti tinkamų išlaidų dalies, kurios nepadengia Projektui skiriamo finansavimo lėšos, ir netinkamų finansuoti, tačiau projektui būtinų įgyvendinti išlaidų finansavimą, jei tokių atsirastų.
4. Sprendimui priimti reikalingi pagrindimai, skaičiavimai ar paaiškinimai: 
Projekto „Medijų raštingumo stiprinimas visuomenėje“ paraiškai laimėjus finansavimą, piniginė dotacija bus išmokama tik pasirašius Finansavimo ir Partnerystės sutartis bei kitus su Projekto įgyvendinimu susijusius dokumentus. Vadovaujantis Panevėžio miesto savivaldybės vardu sudaromų sutarčių pasirašymo tvarkos aprašu, patvirtintu Panevėžio miesto savivaldybės tarybos 2023 m. gruodžio 28 d. sprendimu Nr. 1-394 „Dėl Panevėžio miesto savivaldybės vardu sudaromų sutarčių pasirašymo tvarkos aprašo patvirtinimo, Savivaldybės tarybos 2014 m. gegužės 29 d. sprendimo Nr. 1-154 pripažinimo netekusiu galios ir įgaliojimo savivaldybės merui“, tam, kad Panevėžio savivaldybės administracijos direktorius galėtų pasirašyti dokumentus, susijusius su Projekto finansavimu ir įgyvendinimu, reikalingas Tarybos sprendimas.

5. Kieno iniciatyva parengtas sprendimo projektas: 
Panevėžio miesto savivaldybės administracijos.

